حجت الاسلام سید احمد اقبال رضوی :

کرپٹ اور قاتل حکمرانوں کے اقتدار میں رہنے کا جواز ختم ہوچکا ہے

مجلس وحدت مسلمین پاکستان کے مرکزی ڈپٹی سیکرٹری جنرل نے کہا : پاکستان میں شیعہ اور سنی کا کوئی مسئلہ نہیں، شیعہ اور سنی متحد ہیں، ملک شیعہ اور سنی کو منظم سازش کے تحت لڑانے اور فرقہ واریت کو ہوا دینے کیلئے تکفیری گروہ پیدا کیا گیا

خبر کا کوڈ: ۴۲۸۸۷۰

تاریخ: ۱۸ مهر ۲۰۱۷ - ۱۳:۲۰

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی ڈپٹی سیکرٹری جنرل حجت الاسلام سید احمد اقبال رضوی نے مسجد و امام بارگاہ مدینہ العلم، گلشن اقبال کراچی میں جنرل ورکرز اجلاس سے خطاب کرتے ہوئے کہا ہے کہ کرپٹ اور قاتل حکمرانوں کے اقتدار میں رہنے کا جواز ختم ہوچکا ہے، پاناما جے آئی ٹی کی رپورٹ نے ثابت کر دیا ہے کہ حکمرانوں کا پورا کنبہ ہی کرپشن میں ملوث ہے۔

انہوں نے کہا کہ پاناما جے آئی ٹی کی طرح جسٹس باقر نجفی کی سربراہی میں بنائی گئی سانحہ ماڈل ٹاؤن کی جے آئی ٹی کی رپورٹ بھی پبلک کی جائے۔

انہوں نے کہا کہ جسٹس باقر نجفی نے اپنی رپورٹ میں واضح طور پر حکمرانوں کو سانحہ ماڈل ٹاؤن کا ذمہ دار قرار دیا تھا، جس کی وجہ سے ظالم حکمرانوں نے وہ رپورٹ ہی دبا لی۔

سید احمد اقبال رضوی کا کہنا تھا کہ ملت جعفریہ پاکستان سانحہ ماڈل ٹاؤن کے شہداء اور زخمیوں کے لواحقین کیساتھ کھڑی ہے۔

حجت الاسلام احمد اقبال رضوی نے کہا کہ پاکستان میں شیعہ اور سنی کا کوئی مسئلہ نہیں، شیعہ اور سنی متحد ہیں، ملک شیعہ اور سنی کو منظم سازش کے تحت لڑانے اور فرقہ واریت کو ہوا دینے کیلئے تکفیری گروہ پیدا کیا گیا، مگر آج شہداء کے مقدس لہو کی بدولت شیعہ اور سنی متحد ہیں اور تکفیری گروہ تنہا ہوچکا ہے۔

انہوں نے کہا کہ دہشتگردی میں پنجاب کی صوبائی کابینہ کا ایک وزیر ملوث ہے، جو دہشتگردوں کا سہولت کار ہے اور سانحہ ماڈل ٹاؤن کا بھی وہی ذمہ دار ہے۔

انہوں نے مزید کہا کہ ہم سپریم کورٹ سے مطالبہ کرتے ہیں کہ سانحہ ماڈل ٹاؤن کی رپورٹ کو پبلک کیا جائے اور ذمہ داروں کو قرار واقعی سزا دی جائے۔ جنرل ورکرز اجلاس کے موقع پر مولانا اظہر نقوی، علامہ مبشر حسن، علی حسین نقوی و دیگر رہنماء بھی موجود تھے۔/۹۸۹/ف۹۴۰/